정조 6년
壬寅八月初七日辰時。上御誠正閣。大臣以下入侍時。領府事金尙喆。領議政徐命善。左議政李福源。行知中樞府事具善復。行戶曹判書金華鎭。右參贊鄭尙淳。禮曹判書鄭民始。行副司直徐有隣。刑曹判書鄭昌聖。右副承旨李在學。假注書趙衍德。記注官金健修金鳳顯。以次進伏訖。尙喆曰。日氣猶熱。此時聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。景慕宮宮底民人等。以設廛作契事。有此來訴。何以則爲好耶。尙喆曰。臣亦得聞此說。而別無區處之道矣。大抵民人輩。專恃存恤之恩。輒以某事。無難仰請。究厥所爲。極甚痛駭。且奪人植利。便是亂民。臣則謂一倂嚴治。宜矣。上曰。此是廛民設始之事耶。尙喆曰。其中一二人。作爲謀主。誘致坊民。如是奔競矣。上曰。厥民最所願者。何事也。命善曰。願以軍契作貢矣。上曰。今若許給。則衛將所似必難之矣。命善曰。然矣。上曰。又請何事也。命善曰。布商主人與折草廛。又請移劃。今若許施。則本主必當稱冤矣。上曰。三三五五如是來訴。雖欲聽施。實難面面從之矣。尙喆曰。果然矣。雖以博施之澤。有難隨事曲施矣。上曰。樓院魚物廛。許令移給。則能無爲弊之端耶。命善曰。別無爲弊。而其中軍契。使之許給。則庶爲接濟之道矣。上曰。僉議詢同。然後可以議定。卿等各陳所見。可也。民始曰。大臣所奏。誠甚得宜。今此泮人。別無所願。而至於廛民。宜施曲護之澤。其中三十五戶。許給作貢。宜矣。上曰。移給此民。則衛將所能不爲難耶。民始曰。此非衛將所本給之物。而數十年前作貢之契。今雖許給廛民。在渠別無稱冤之端矣。上曰。向者李夔。以作貢事。有所仰奏。而未詳便否。姑令置之矣。命書榻敎曰。前二軍色郞廳李夔敍用。口傳付軍職。使之入侍。賤臣承命出傳。上曰。水剌間藥房軍士及排設房所入。皆從軍契上下。而每有虛實相蒙之弊矣。命善曰。果然矣。上曰。軍契上下時。兵房承旨。書呈手本。移送兵判。則兵判又送郞廳。仍成手決云。然乎。民始曰。然矣。上曰。丙申年上下爲最多年。而合爲八千兩。其後近年以來。陵行不頻。試射亦罕。其所上下。想不夥然。而向聞李夔所奏。則排設房言內以爲。承旨旣參入侍。所入進排。當依例上下。故連爲題給云。以是之故。每致虛實相蒙之弊矣。命善曰。果如聖敎矣。上曰。水剌間軍士。自乙未始有定式。而或有各宮家雇軍。故終不得一切防之。此等處加下。使之別上下。好矣。民始曰。軍士所入預定額數。磨鍊上下之後。如有用餘則付之遺在。不足則加上下。宜矣。上曰。各處雇軍。想必無日無之矣。華鎭曰。然矣。上曰。藥房擧行。亦係不輕。實難除減矣。命善曰。聖敎誠然。惟當只論大體矣。上曰。軍價上下。半日爲一錢。一日爲二錢云。論其所食。不甚大段。雖欲加下。便是元定式。故只從繩墨者。是可悶矣。命善曰。然矣。上曰。都案廳及二軍色庚午節目。兵曹參議持入事。分付。賤臣承命出。與柳誼偕入進伏。上曰。軍契許給廛民。則兵曹有弊。衛將所無弊乎。誼曰。各處進排丙寅年。果有定式。而伊後貢人輩每患不足。故仍爲罷去。今雖許給廛民。終難擔當矣。上曰。在前何等人。作貢進排乎。誼曰。折草廛人。初爲應役。而其後朴文秀在兵判時。以五部書員。使之擧行矣。反有弊端。故仍爲罷貢矣。上曰。爲弊何事。誼曰。先進排後受價。故然矣。上曰。一日軍數。各以三十名爲限。則郞廳減削云。然乎。誼曰。上下之數。每患不足。故果有此弊矣。上曰。此則郞廳計其容入。以爲上下。好矣。誼曰。前後持難者。良以此也。上曰。其所區劃。惟在郞廳之善處耳。誼曰。以所給布木言之。本曹所出。皆準四十尺。而均廳所來木。不過爲三十五尺。故上下之際。每有不均之弊矣。上曰。均廳木果不準尺。故兵曹木混入其中。該吏以之用奸矣。民始曰。此非均廳木。專是大同木。而猶勝於田稅木矣。誼曰。以木分給。則果有弄奸之弊。以錢代給。宜矣。上曰。代錢之議。果何如。民始曰。均廳別無所損。而在賑廳或有所益矣。善復曰。布保木亦有混雜之弊矣。民始曰。如是區劃。則奉常寺司宰監。亦必爲難。而貢物衙門。似有難支之端矣。上曰。時敏堂重建時。曾有請得之木矣。華鎭曰。此是關西木矣。上曰。軍布。何以此等木上納乎。誼曰。外邑則皆以四十尺上送。而此是中間作奸之事矣。上曰。李夔。催促入來。賤臣承命出。與之偕入。上曰。宮底民人等。願以軍契作貢。其所便否。爾其詳奏也。夔曰。此契作貢。前所仰達。而大抵一年所入。其數不一。擧動試射之擧。若値最多年。則殆近萬兩。其所容入。實難指一區劃矣。今以作貢。許給廛民。則渠輩必以最高總請給。是亦難矣。上曰。惠廳旣有酌定。戶曹又有別貿。今亦依此例作貢。似甚爲好。而第擧動與試射。元無定數。實難爲限以給矣。民始曰。廛人輩稱以原數中。餘則渠自用之。不足則渠自當之云。此亦有弊。臣則以爲。預定軍額。依數上下。宜矣。上曰。一日軍價爲二錢乎。夔曰。城外爲三錢矣。上曰。軍價預爲上下乎。夔曰。渠輩以先進排後受價。輒稱爲難。故兵曹每爲預下。過事後從別單減削矣。上曰。依奉常寺貢物例。自渠擔當。好矣。命善曰。聖敎。誠宜矣。民始曰。如使貢人充其所慾。則雖給萬兩。亦必曰不足矣。尙淳曰。軍士應役。亦不盡日爲之矣。尙喆曰。若許作貢。則廣其軍數。宜矣。上曰。先受價而若不善爲。則又有其弊矣。命善曰。設有弊端。則更爲釐改。亦無妨矣。上曰。此亦有削刻之嫌矣。民始曰。然矣。上曰。各定名色。使自擔當則。好矣。夔曰。大凡軍契。一通上下。故民有贏餘之資。而今若分定名色。各自策應。則必有其弊矣。尙喆曰。大抵貢人。自是有根着人。而今此請得之民。擧皆破落戶。來頭之弊。可以逆覩矣。上曰。奉常寺貢物。今已設置乎。有隣曰。富實之民。輒皆厭避。所願者亦是破落戶。故尙未設置矣。昌聖曰。今此來訴之民。稱以都家。先造三十間舍。而執此爲說者。亦可痛矣。尙喆曰。本洞元無富饒之民。而今此作舍者。皆是炬契貢人云。未事之前。先造此舍者。極爲痛駭矣。上曰。長慶橋以西。許民入居。以東仍成班村。而今有越界之事。刑判何不禁斷乎。昌聖曰。屢次禁飭。終不聽從矣。上曰。軍契上下。有近年謄錄乎。夔曰。都已上。姑不置簿。而只有上下記矣。民始曰。前日上下。有當該郞廳。然後可以釐正矣。上曰。此郞廳使之仍任。好矣。命善曰。此人旣經掌令。有階高職卑之嫌矣。尙喆曰。故參判吳遂采。曾經應敎。而以特敎除拜此職。依此爲之。則好矣。命書傳敎曰。陞品仍帶。旣有前例。本曹方有擧行事。前二軍色郞廳李夔。仍任前職。上曰。庚寅年謄錄。有難擧行。自丙申後詳考抄出。可也。命善曰。聖敎。好矣。上曰。景慕宮擧動時凡節。以闕內殿座例磨鍊乎。夔曰。其中或有上下之名色矣。上曰。名色中或有古有今無者。戶禮判旣是本宮提調。往復相議。以爲釐正。可也。命善曰。軍契便否。貢市堂上。出往備局。博採民情。宜矣。上曰。指一定議後。或以草記入啓。否則後日次對。稟處。可也。命善曰。如是稟定。則好矣。上曰。丙申後用下。當爲抄出。而或見漏於別單。不得受價者。藥房水剌間。或無價策應者。盡爲抄出。依例上下。其中又有虛張名目者。倂爲減削。可也。民始曰。聖敎誠好矣。命善曰。樓院魚廛事。以貢市堂上草記。宜矣。上曰。可也。昌聖曰。臣以寶鑑奉安事。昨日奉審太室冊寶藏。則各室俱有奉安之處。而肅廟室冊寶兩欌。無推移容入之道。若於上層加欌。稍加長廣而新造。則可以奉安。故敢此仰達矣。上曰。依爲之。出擧條命善曰。昨見丁守愼供辭。則以爲。得聞於李義寬云。其所酬酢之說。旣非朝紙所出。而如是說去者。極爲怪駭。李義寬卽令拿問。宜矣。上曰。伊時李判府事所奏。果是無心說去。而聽之者把作有意。自相傳及。下至章甫。無不得聞。今以屋下偶語。摘發抵罪。則豈不難乎。今此金復根之來告訓將。專出暴白之意。卿等雖請拿問。旣非摘抉之事。且此路一開。則後弊難防。卿其諒之也。尙喆曰。伏承聖敎。不勝欽歎矣。命善曰。義寬。今以衰麻之身。論及朝廷間事。誠極非矣。上曰。卿之所奏。果甚無怪。而予有熟諒。更勿復言也。民始曰。乾止山犯耕事。令道臣使之査問。宜矣。上曰。可也。命退。諸臣以次退出。